Internacia Ligo de Esperantistaj Instruistoj

La Internacia Ligo de Esperantistaj Instruistoj (mallonge ILEI) estas faka asocio de esperantistaj instruistoj kaj instruantoj de Esperanto fondita en 1949. Ĝi estas ne-registara organizaĵo (NRO). Ĝi ligiĝas al Universala Esperanto Asocio UEA.

Celoj kaj taskoj 
 Celoj:
 Edukado al estimo de la homo kaj al respekto al la vivo kaj al la naturo.
 Progresigo de la interkompreniĝo inter la popoloj.
 Taskoj: 
 enkonduko de Esperanto en ĉiuspecajn lernejojn,
 celtrafa instruado de Esperanto en ĉiuj medioj kaj ĉiuj niveloj,
 esplorado kaj solvado de pedagogiaj problemoj en la lingvo-instruado,
 eldonado de modernaj lerniloj, fakaj revuoj, libroj kaj informfolioj,
 organizado de internaciaj aranĝoj (ILEI-konferenco, seminarioj ks),
 prizorgo de internaciajn ekzamenojn pri kapablo en apliko kaj instruado de Esperanto,
 kontaktoj kun registaraj kaj edukaj instancoj kaj kun aliaj organizaĵoj kies celoj 	estas konformaj al tiuj de la Ligo,
 aranĝado kaj utiligado de retpaĝoj kaj diskutlistoj.

Agadoj

Revuoj de ILEI 
Internacia Pedagogia Revuo
Juna Amiko

Projektoj 

 Flugiloj de Malfacila Vento - trejnseminarioj kaj metodikaj materialoj por junaj instruistoj kaj instruemuloj de Esperanto. Kunlabore kun E@I.
 De la 13a ĝis la 16a de majo 2015 okazis en Svislando, en la Universitato de Neŭŝatelo kaj en CDELI en La Chaux-de-Fonds  la tria Tutmonda Kolokvo pri instruado de Esperanto, organizita de ILEI.
 Ni Savu Niajn Semojn (NSNS) estas projekto de ILEI por stimuli la savadon de paperaj dokumentoj kaj konservadon de ili en diversaj bibliotekoj. 
 Unu leciono pri Esperanto por ĉiu lernejano en la tuta mondo. Kompleta materialo por prezento de Esperanto fare de iu persono, ne nepre esperantisto. Vidu en la retejo de ILEI la dokumentojn en Esperanto kaj en la franca lingvo. 
 Komuna Legado okaze de la Tago de la Libro 15-an de decembro. Tiu agado okazis unuan fojon en 2016.

Eldonado de pedagogiaj verkoj 
Eldoni pedagogiajn verkojn apartenas ankaŭ al la celoj kaj taskoj de ILEI. En 2020 aperis la kvara eldono de la Manlibro pri Instruado de Esperanto, komplete reviziita kaj kompletigita eldono aktualigita. La grandan redaktan laboron faris D-ino Katalin Kovats, kiu gvidis teamon de aŭtoroj kaj skipon de provlegantoj.

Konferencoj -> Kongresoj 

ILEI konferencas ĉiujare en alia lando kun varia faka, kultura kaj turisma programo inkluzive de:
 simpozio pri la konferenca temo
 lingva festivalo.
 ILEI-konferencoj. Jen la plej freŝaj.
 54-a Kongreso 2021: VEKI 2 anstataŭ kunveno en Kotonuo,  Benino. Temo: Esperanto-kulturo en Esperanto-kursoj
 53-a Virtuala Esperanto-Konferenco ILEI VEKI 25-31 julio 2020, anstataŭ kunveno en Kebekurbo, Kanado. Temo: Interlingvistiko kaj Esperanto en Universitatoj
 52-a Kongreso 2019: Ĉaĉak, Serbio. Temo: Lernado en virtualaj komunumoj
 51-a Kongreso 2018: Madrido, Hispanio. Temo: Kultura heredaĵo de Esperanto
 50-a Kongreso 2017: Busano, Suda Koreio. Temo: Edukado al respektoplena turismo
 49-a Konferenco 2016: Nyiregyhaza, Hungario. Temo: Novaj vojoj de lernado
 48-a Konferenco 2015: Oostende, Belgio. Temo: Granda paco post grandaj militoj
 47-a Konferenco 2014: Montevideo, Urugvajo. Temo:  Lingva justeco en praktiko: latinamerikaj spertoj kaj tendencoj
 46-a Konferenco 2013: Herzberg-Sieber, Germanio. Temo: Instruado de Esperanto al ĉiuj generacioj

Strukturo

Sekcioj 
La  ILEI havas 41 sekciojn, 13 reprezentantojn kaj 16 kontaktpersonojn. Laŭ tio ILEI havas piedon en 70 landoj.

Partneroj 
Universala Esperanto Asocio UEA
Tutmonda Esperantista Junulara Organizo TEJO
edukado.net - servo por instruistoj kaj lernantoj de Esperanto
lernu.net - plurlingva paĝaro por lerni Esperanton
lingvo.info
E@I
Internacia Fervojista Esperanto-Federacio (IFEF)
Eŭropa Esperanto-Unio (EEU)
Springboard to Languages / Lingvolanĉilo, Britio
Universitato Adam Mickiewicz (UAM), Poznano, Pollando
Interkultura Centro Herzberg (ICH), Germanio
Kastelo Greziljono, Baugé, Francio
Akademio Internacia de la Sciencoj San Marino (AIS)
Fondumo Zamenhof, Bjalistoko, Pollando
Ligo Internacia de Blindaj Esperantistoj (LIBE)

Estraro 

La Estraro de ILEI gvidas la Ligon. Ĝi estas elektata de la supera instanco, la Komitato.

Estraro por la deĵorperiodo 2022-2025 
La komitato de ILEI elektis la 10-an de aŭgusto dum VEKI 2, la virtuala kongreso, novan estraron por la 3 sekvontaj jaroj:

 Prezidanto : Ahmad Reza Mamduhi, Irano
 Sekretariino: Elena NADIKOVA, Rusio
 Kasistino : Karine ARAKELYAN, Armenio

Estraranoj 
 Laura BRAZZABENI, Italio
 Marija JERKOVIC, Kroatio
 Alessandra MADELLA, Italio
 Radojica PETROVIC, Serbio
 Fernando PITA, Brazilio

Estraro por la deĵorperiodo 2018-2021 
La 24-an de julio 2018 okazis elektoj por nova ILEI-estraro dum la komitatkunsido en Madrido okaze de la 51-a ILEI-Kongreso 2018..

Elektiĝis
 Prezidanto Mireille Grosjean “Mirejo„ Svisio, (reelektita)
 Sekretario Elena Nadikova, Rusio, (reelektita)
 Kasisto William Harris, Usono, (reelektita)

Plie elektiĝis en la estraro
 Karine Arakeljan, Armenio, (nova)
 Ivan Colling, Brazilo, (reelektita)
 Yuro Jung, « Unika », Koreio, (nova).
 Radojica Petrović, Serbio, (reelektita)

Listo de prezidantoj 
Prezidantoj de ILEI estis ekde 1972:

Helmut Sonnabend  (1972-1985)
István Szerdahelyi (1985-1987)
Edward Symoens (1988-1991)
Stefan MacGill (1991-1993)
Duncan Charters (1993-1998)
Mauro La Torre (1998-2003)
Radojica Petrovic (2003-2009)
Stefan MacGill (2009-2013)
Mireille Grosjean (2013-2021)
Ahmad Reza Mamduhi (ekde 2021)

Historio 
ILEI estas fondita la  en Bournemouth, Britio. 
Antaŭ la dua mondmilito ekzistis Tutmonda Asocio de Geinstruistoj Esperantistaj (TAGE), fondita en 1924.

La unua estraro en 1949 konsistis el Violet C. Nixon (Britio, prezidantino), Einar Dahl (Svedio, sekretario-kasisto), Jeanne Dedieu (Francio, konsilanto) kaj P. Korte (Nederlando, konsilanto).

Poste ILEI havis plian prezidantinon: Jeanne Dedieu (Francio) en 1956.

Landaj sekcioj, kaj fakaj asocioj 
Vidu sub Asocio de Germanaj Esperanto-Instruistoj

ILEI sepdekjara 
La Internacia Ligo de Esperantistaj Instruistoj (ILEI) estis fondita en la jaro 1949. En 2019 okazas jubileo, ĉar la Ligo fariĝas 70-jara.

La unua evento en tiu jaro estos laborkunveno de la ILEI-estraro en Les Brenets, Svislando, ĉe la prezidanto Mireille Grosjean, de la 23-a ĝis la 27-a de januaro 2019. Gravas, ke tia kunveno okazas tuj post la elektiĝo de novaj estraranoj, kio okazis en Madrido en julio 2018 okaze de la 51-a ILEI-Kongreso 2018.

La enhavo de la revuo de ILEI Internacia Pedagogia Revuo IPR prezentis diversajn artikolojn pri la historio de la Ligo.

Okaze de la 52-a ILEI-Kongreso 2019 en  Ĉaĉak, Serbio, okazis ludvespero kun diversaj kvizoj pri la historio de la Ligo. Tiuj kvizoj aperis poste en IPR.

Virtuala Esperanto-Konferenco ILEI 
Por la jaro 2020 la plano estis havi kongreson en Kebekurbo, Kanado. Tamen la kronvirusa pandemio de 2019-2020 malebligis tion. Pro tio la estraro de ILEI decidis starigi virtualan eventon. La evento havu la numeron 53 kaj la nomo estu Konferenco. La mallongigo estas VEKI laŭ la ideo de Stefan MacGill. Vidu prian artikolon: 53-a Virtuala Esperanto-Konferenco ILEI

Referencoj

Vidu ankaŭ 
(eo) THINK Global Schools

Eksteraj ligiloj 
Oficiala retpaĝo de ILEI
Kanalo de ILEI en YouTube
Prelego de Ahmad Mamduhi, prezidanto de ILEI, pri la nuntempa ILEI, majo 2022 

revuoj de ILEI:
Internacia Pedagogia Revuo
Juna Amiko 

 
 
Edukado de Esperanto
 
 Fakaj Esperanto-asocioj